A vissza nem térítendő támogatás továbbra is a program alapvető eleme. Az ösztöndíjprogram tekintetében a Bizottság továbbra is a kiszervezéshez folyamodott annak érdekében, hogy a kedvezményezettek időben és hatékonyan juthassanak hozzá a támogatásokhoz.

Továbbra is jelentős hiányosságok mutatkoznak a kedvezményezettek uniós vívmányok hatékony megvalósítására való képességében, és számos jogszabály nem került még elfogadásra. A ciprusi török közösség azonban már jobban átlátja az uniós előírásoknak megfelelő jogszabályok végrehajtásával kapcsolatos kihívásokat.

A Bizottság továbbra is az újraegyesítés előmozdításának átfogó céljával folytatja a támogatási rendelet végrehajtását. A Bizottság készen áll arra, hogy a rendezési tárgyalások során elért megállapodások alapján alakítsa a programot.

A programcsoport a Nicosia északi részén található programtámogató irodán (EUPSO) keresztül tevékenykedik. Emellett a Bizottság ciprusi képviselete is otthont ad találkozóknak, szemináriumoknak és sajtótájékoztatóknak, valamint a sziget egész területén tájékoztatást nyújt a ciprusi nyilvánosságnak a támogatási programról. Továbbá, a támogatási program keretében finanszírozott uniós tájékoztató központ számos kommunikációs és népszerűsítési tevékenységet végez, amelyek keretében tájékoztatást nyújt a ciprusi török közösség támogatását szolgáló uniós szakpolitikákról, prioritásokról és intézkedésekről, valamint előmozdítja az európai kultúrát.

Emellett az EBRD-vel a ciprusi török vállalkozások hitelforrásokhoz való hozzáférésének biztosításáról és helyi üzleti tanácsadóknak nyújtandó kapacitásnövelő támogatásról kötött hatáskör-átruházási megállapodás további 0,8 millió EUR összeggel bővült. A vállalkozások közvetlen támogatásban is részesülnek. A többi támogatást a Kkv-fejlesztés: Termékek és szolgáltatások modernizálása elnevezésű, 2017-ben véglegesítésre került támogatási program keretében közvetlenül ítélik oda a vállalkozásoknak. E támogatási program keretében összesen 36 projekt valósult meg sikeresen.

2018 szeptemberéig meghosszabbították a 2015 novemberében indult, a magánszektornak nyújtandó technikai segítségnyújtási projektet, melynek célja, hogy ösztönözze a magánszektor növekedését és a munkahelyteremtést. A projekt keretében a helyi szervezetek technikai segítségnyújtásban részesülnek ahhoz, hogy felkészüljenek a közösségi vívmányok alkalmazására a magánszektor fejlesztéséhez kapcsolódó területeken. A segítségnyújtás elemzések és stratégiák formájában valósul meg, többek között a kis- és középvállalkozásokra vonatkozó stratégia és cselekvési terv véglegesítése révén. Emellett a mikro- és kisvállalkozások is segítséget kapnak a közösségi vívmányokra való felkészüléshez azzal, hogy szervezeti és szolgáltatásnyújtási kapacitásaik megerősítése érekében a projekt támogatja a vállalkozástámogató szervezeteket.

Végezetül, a civil társadalmat és helyi közösségeket támogató programok keretében is foglalkoztak a szilárd hulladék kezelésének kérdésével. Ezek a programok kiterjednek az EU által kidolgozott koherens integrált szilárdhulladék-gazdálkodási tervnek megfelelő szilárdhulladék-átrakó állomások kialakítására és a zöldhulladékkezelésre.

Másodszor pályáztatták meg az emberi és állati egészségre leginkább káros állati melléktermékek begyűjtését, szállítását és központi kezelését biztosító rendszer kiépítését, de most sem érkezett érvényes ajánlat. A pályázati dokumentáció optimalizálását követően 2018 elején újból kiírják a pályázatot.

A veszélyes egészségügyi hulladék kezelésére alkalmas sterilizáló üzem kialakítása – többszöri halasztást követően – folytatódott, és 2018 közepén befejeződik. A projektet támogatta az egészségügyi hulladék kezelésére alkalmas fenntartható rendszer tervezésével és megvalósításával járó műszakikapacitás-építési projekt is.

A szilárdhulladék-kezelés tekintetében a segítségnyújtás különböző intézkedéseken keresztül folytatódott. 2017 decemberében aláírásra került két – a Koutsoventsis/Güngör hulladéklerakó kibővítésére és a hulladéklerakó gáztalanítását végző üzemre vonatkozó – szerződés. Várhatóan 2018 decemberében befejeződnek be a munkálatok. A szilárd hulladékok európai katalógusa alapján 2017-ben sor került a szilárdhulladék-gazdálkodási adatbázis megtervezésére és megvalósítására is. Az adatbázist jelenleg az illetékes környezetvédelmi hatóságok tesztelik, de máris sikeresnek tartják.

A továbbra is problémás esetek közé tartozik Famagusta szennyvízhálózatának kiépítése, a Bizottság 2013 decemberében mondta fel az erre vonatkozó szerződést. A korábbi vállalkozóval fennálló vita választottbíróság elé került, miután a peren kívüli rendezés valamennyi lehetőségét kimerítették. Ezzel párhuzamosan 2018-ban pályáztatásra kerülnek a szennyvízhálózattal kapcsolatos javítási munkálatok.

A civil társadalom támogatása 2017-ban is folytatódott. 2017-ban folytatódott a civil szervezetek kapacitásépítéséhez, valamint a ciprusi görög és más uniós civil szervezetekkel történő hálózatépítés és közös cselekvés ösztönzéséhez kapcsolódó technikai segítségnyújtás (Civic Space). Az első erőfeszítések a civil társadalom fejlődését elősegítő környezet megteremtésére és – a „Civil növekedés” mechanizmus révén – az aktív polgári részvétel ösztönzésére összpontosultak. Emellett a „Civil Társadalmi Aktivitás IV és V” pályázati programban támogatást nyert 18 szerződés megvalósítása is folyamatban volt még 2017-ban. Ezek a szerződések különféle tevékenységekhez nyújtottak finanszírozást a környezetvédelem, az emberi jogok, a művészetek és a sport területén, ösztönözve az állampolgárok bevonását és a közösségen belüli párbeszédet. A 6. Civil Társadalmi Aktivitás támogatási program keretében 2017 közepén tették közzé a pályázati felhívásokat, amelyek új lehetőségeket biztosítanak a civil szervezetek számára kapacitásuk, tevékenységeik és együttműködésük erősítése és annak érdekében, hogy mindenki javát szolgáló változásokat hozzanak.

A Bizottság gyorsan reagált a két ciprusi vezető új bizalomépítő intézkedéseket célzó kezdeményezésre azzal, hogy 2015-ben átcsoportosította a Deryneiában és Lefka-Aplikiben létesítendő két új határátkelőhely megnyitásához szükséges forrásokat. 2016 elején hatáskör-átruházási megállapodást írtak alá az UNDP-vel a zöld vonaltól északra elvégzendő munkálatokról, amelyek 2017-ben fejeződtek be. A Ciprusi Köztársaság kérésére a Bizottság és az UNDP 2017-ben aláírta a hatáskör-átruházási megállapodás kiegészítését az ütközőzónában lévő szakaszok munkálataival kapcsolatban. A munkálatok várhatóan 2018-ban fejeződnek be.

A kulturális örökség védelme – amely a két közösség részvételével működő, kulturális örökséggel foglalkozó technikai bizottságon (TCCH) keresztül valósul meg – továbbra is fontos eleme a támogatási program által támogatott megbékélési és bizalomépítési intézkedéseknek. A kulturális örökséggel kapcsolatos program 2011 és 2017 között 14,7 millió EUR uniós támogatást kapott, amelyet a sziget kulturális örökségének részét képező 71 terület védelmének növelésére fordítottak. A támogatások révén 5 nagy, 30 közepes, 26 kisebb projekt valósult meg, és 10 projekt a tervezési szakaszban áll. 2017 legfontosabb eredményeként befejeződtek májusban az Agios Panteleimonas kolostor, valamint szeptemberben a Martinengo-bástya és a famagustai fal egy részének műemlékvédelmi munkálatai. Szintén 2017-ban fejeződtek be egy katonai létesítmény területén található maronita templom, az Agia Marina/Gurpinar műemlékvédelmi munkálatai. A kedvezményezett közösségek gondoskodnak a helyreállított létesítmények megfelelő fenntartásáról és gondozásáról.

E célból mindkét közösségben 2017 decemberében egy plakátkampányt indítottak annak érdekében, hogy ösztönözzék a közösségeket a birtokukban lévő minden lehetséges információ átadására. Emellett az eltűnt személyekkel foglalkozó bizottság tagjai 2017 májusában közvetlenül végeztek kutatásokat az ENSZ New York-i levéltárában.

A 2015-ban indult második szakképzési, oktatási és munkaerőpiaci technikai segítségnyújtási projekt (VETLAM II) folytatta tevékenységeit. A technikai segítségnyújtás 2017-ben elsősorban a képesítések rendszerének felülvizsgálatára és aktualizálására, szakiskolai stratégiák fejlesztésére, három kiválasztott hátrányos helyzetű csoportban (fiatalok, nők és fogyatékkal élők) az aktív munkaerőpiaci intézkedések kidolgozására, valamint a munkaerő-piaci szolgálatok kapacitásbővítésére összpontosított. Kialakították továbbá a munkaalapú tanulás és a gyakornoki programok értékelési eljárásait, valamint az értékelést végzők helyi csoportját is. A projekt a tervek szerint 2018 novemberében fejeződik be.

A vidékfejlesztés terén technikai segítségnyújtásra került sor a mezőgazdasági tanácsadási szolgáltatások fejlesztése érdekében, amely a helyi tanácsadók képzését is magában foglalta. A 3. vidékfejlesztési támogatási program keretében 2013-ban odaítélt 39 projekt közül 2017-ban újabb 6 sikeresen lezárult.

4.2.4.4. célkitűzés: A ciprusi török közösség közelítése az EU-hoz

A 2014–2016 közötti tanévekre vonatkozóan a British Councilt bízták meg az EU-ba irányuló ösztöndíjak programjának irányításával. Ezt a rendszert a British Councillal 2016 decemberében aláírt hatáskör-átruházási megállapodással további három évvel, a 2017–2020 közötti tanévekre is kiterjesztették. A 2017. évi felhívás keretében rendelkezésre álló 1,92 millió EUR 152 ösztöndíj finanszírozását tette lehetővé a 2017/2018. tanévben. Az ösztöndíjak támogatást nyújtanak a diákoknak az alapképzés első évének, továbbá a mesterképzés és a doktori képzés elvégzéséhez, valamint kutatóknak és szakembereknek uniós tagállamokban tartott nyelvtanfolyamok vagy gyakornoki programok révén a nyelvi és szakmai készségeik bővítéséhez. Az ösztöndíjprogramban több mint 1000 ciprusi török diák és szakember jutott ösztöndíjhoz 2007 óta. Létfontosságú, hogy a program folyamatossága fennmaradjon, és növelik az erőfeszítéseket a ciprusi török közösség igényeinek és hiányosságainak középpontba helyezésével. Az ösztöndíjprogram irányítása keretében a British Council minden évben „Tanulás Európában” napot szervez, hogy tájékoztassa a diákokat az Európai Unióban való tanulási lehetőségekről. Az elmúlt években kifejlesztettek egy online öregdiák-hálózatot az ösztöndíjasok közötti kapcsolatok és szakmai kapcsolatok erősítése érdekében. A British Council folyamatosan nyomon követi a középtávú hatásokat, például hogy milyen arányban térnek vissza a diákok Ciprusra, és milyen arányban sikerül elhelyezkedniük.

A ciprusi török közösség 2017-ben továbbra is erősen igényli az Európai Unióval kapcsolatos információkat. Az uniós tájékoztató központ, amely az Európai Bizottság ciprusi képviseletével közös irányítás alatt működik, 2015 elején kezdte meg tevékenységét 1 545 000 EUR költségvetéssel, amely 30 hónapra szól. 2017 júliusában a projektet 2020 januárjáig összesen 3 millió EUR költségvetéssel meghosszabbították. A szervezet nagymértékben ismertté tette az EU-t, az EU politikáit és a támogatási programot. Az uniós tájékoztató központ az eddig eltelt időben számos beszélgetést és rendezvényt szervezett különféle témákban, mint például a környezetvédelem (víz-, energia-, hulladékgazdálkodás, újrahasznosítás, biológiai sokféleség, tengerpart tisztítása, Zöld Hét), biogazdálkodás, munkahelyi egészség- és balesetvédelem, élelmiszer-biztonság, állatjólét és állategészségügy. Emellett kitértek olyan témákra is, mint az emberi jogok, fogyatékosok jogai, gyermekjogok, nemek közötti egyenlőség, LMBTQ személyek jogai és fogyasztói jogok.

2017-ban az uniós tájékoztató központ 49 rendezvényt szervezett (ebből 28-at Nicosiában). Ezek között volt az Európa-nap, a rasszizmus elleni küzdelem európai hete, az Európai Ifjúsági Hét és a nemzetközi ifjúsági nap, az Európai Kutatók Éjszakája, az Emberkereskedelem Elleni Küzdelem Európai Napja, a mobilitási és közlekedésbiztonsági hét, az európai sporthét, valamint a kis- és középvállalkozások európai hete. A rendezvényeken több mint 4 849 fő vett részt, ami a közösség növekvő érdeklődését jelzi (2015-ben 2 383 fő, 2016-ban 4 382 fő vett részt a rendezvényeken).

2017 során 2 255 tájékoztató termék és 10 hírlevél került átadásra vagy kiküldésre (az információs központ nyitása óta eltelt időszakra vonatkoztatva ez a szám 13 684, illetve 30). 2017 során 343 új cikk és 33 televíziós hirdetés jelent meg a helyi médiában (a projekt elindulása óta eltelt időszakban ez a szám 1 266, illetve 115). Az „Abbilgi” Facebook-oldal forgalma szintén megerősítette a tevékenységek népszerűségét (2017-ban 4 052 új kedvelés történt, amivel az oldal létrehozása óta a kedvelések száma összesen 12 523-re nőtt). Az uniós tájékoztató központ emellett Facebook-bejegyzésekkel és emlékeztetőkkel, poszterekkel, valamint a közös tereiben megrendezett eseményekkel és projektnyitó rendezvényekkel is támogatta a pályázati felhívások és a támogatási programból finanszírozott egyéb projektek és események népszerűsítését. Stratégiai partnerségre lépett más uniós finanszírozású projektekkel, és olyan technikai segítségnyújtási projektekkel, mint például a civil társadalom fejlesztésére irányuló Civic Space projekt, a magánszektor fejlesztése, az állatbetegségek felszámolása, a hulladékgazdálkodás, valamint a ciprusi török közösség érintett minisztériumai és civil szervezetei.

4.2.5.5-6. célkitűzés: A ciprusi török közösség felkészítése az uniós vívmányok bevezetésére és végrehajtására

A támogatási rendelet 5. és 6. célkitűzésének végrehajtása a Bizottság technikai segítségnyújtási és információcsere-programja (TAIEX) keretében történik, amely segíti a ciprusi török közösséget az uniós vívmányok végrehajtására való felkészülésben, tekintettel arra, hogy a ciprusi probléma átfogó rendezésének hatálybalépésekor visszavonják a felfüggesztésüket.

A segítségnyújtás 2017-ben folytatódott, és új szakértőket választottak az uniós vívmányok 17 fő területén vagy „szektorában”. 2017-ban összesen 118 eseményre került sor. A TAIEX keretében többek között szakértői küldöttségeket, műhelytalálkozókat és tanulmányutakat szerveztek. A ciprusi török közösség érdekelt szereplői az aktív TAIEX-ágazatok esetében sokkal nagyobb tájékozottságról tettek tanúbizonyságot az uniós vívmányok követelményeivel kapcsolatban.

Folytatódott a zöld vonalon keresztül bonyolított kereskedelem támogatása (866/2004/EK rendelet). A független szakértőket 2017-ban bevonták a burgonya és a citrusfélék rendszeres növényegészségügyi vizsgálataiba, az elemzendő mézminták levételébe és egy naprakész jegyzék összeállításába azokról a hajókról, amelyek fogásai alkalmasak a zöld vonalon keresztül bonyolított kereskedelemre.

4.3.Pénzügyi végrehajtás (szerződések és kifizetések)

4.3.1.Szerződéskötés

A Bizottság 2017-ben összesen 23,2 millió EUR összegben írt alá jogi kötelezettségvállalást. Az összérték 2016. évi 15, 5 millió EUR-hoz képest növekedett.

4.3.2.Kifizetések

2017-ban a kifizetések összértéke 17,2 millió EUR volt (míg 2016-ban 21,4 millió EUR).

4.4.Megfigyelés

A Bizottság a projektek zömének végrehajtásáért közvetlenül felelős (közvetlen irányítás). A bizottsági munkatársak nagyon magas szintű felügyeletet gyakorolnak: folyamatos kapcsolatban állnak a vállalkozókkal, szúrópróbaszerű látogatásokat tesznek, helyszíni és irányítóbizottsági megbeszéléseket tartanak. A projektirányítási egység továbbra is támogatást nyújtott a Bizottság számára a helyi közösségeknek, kis- és középvállalkozásoknak, vidéki vállalkozásoknak, civil szervezeteknek, iskoláknak és szakképző szervezeteknek odaítélt, fejlesztési célú támogatási szerződések/projektek megvalósításának nyomon követésében, miközben a kedvezményezetteknek is támogatást nyújtott a támogatási szerződések végrehajtására vonatkozó uniós szabályok alkalmazása terén, ideértve a másodlagos beszerzéseket is.

Ezenkívül a Bizottság számos szerződést hajt végre közvetett irányítás keretében. A végrehajtó szervezetek, például az UNDP, az EBRD és a British Council a vonatkozó keretmegállapodásnak megfelelően pillérértékelés alá esnek, és jelentést tesznek a Bizottságnak. A Bizottság szorosan részt vesz ezen intézkedések napi nyomon követésében.

A TAIEX tekintetében új tervezési időszak indult, amelynek keretében a projektirányító csoport rendszeres üléseire is sor kerül majd, ahol áttekintik és értékelik az eredményeket, és folytatják a tervezést. A TAIEX logisztikai műveleteit a TAIEX online igazgatási rendszere segítségével követik nyomon.